Franjevački samostan
sv. Frane u Zadru
Trg sv. Frane 1 23 000 ZADAR Tel. 023/ 250-468 Fax: 023/ 250-136
WEB STRANICA: www.svetinikola.hr (Sveti Frane Zadar)
Osoblje samostana: Fra Josip Sopta, provincijal,
Fra Drago Ljevar, gvardijan 098 337 001 ili e-mail: drago.ljevar@si.htnet.hr
Fra Diego Deklić tajnik provincijala, vikar, ekonom
i fra Tomislav Ćurić knjižničar
Zadar, 8. studenoga 2009.

7/2009.

Evanđelje (Mk 12,38-44)
Čitanje svetog Evanđelja po Marku
U ono vrijeme: Govoraše Isus mnoštvu u pouci svojoj: »Čuvajte se pismoznanaca, koji rado idu u dugim haljinama, vole pozdrave na trgovima, prva sjedala u sinagogama i pročelja na gozbama; proždiru kuće udovičke, još pod izlikom dugih molitava. Stići će ih to oštrija osuda!« Potom sjede nasuprot riznici te promatraše kako narod baca sitniš u riznicu. Mnogi bogataši bacahu mnogo. Dođe i neka siromašna udovica i baci dva novčića, to jest jedan kvadrant. Tada dozove svoje učenike i reče im: »Doista, kažem vam, ova je sirota udovica ubacila više od svih koji ubacuju u riznicu. Svi su oni zapravo ubacili od svoga suviška, a ona je od svoje sirotinje ubacila sve što je imala, sav svoj žitak.«
Riječ Gospodnja.
Aktivnost za rad u obitelji ili skupini Za današnje evanđelje Isus je bio potaknut primjerom jedne udovice o kojoj nisu pisale novinske naslovnice, nego ju je on uočio vlastitim promatranjem: „Potom sjede nasuprot riznici te promatraše kako narod baca sitniš u riznicu.“ U svojoj vlastitoj okolini Isus je znao uočiti i iz mase svagdašnjice istaknuti poticajne primjere. Zadatak je kroz slijedeći tjedan slijedeći: za svaki dan uočiti i istaknuti jedan primjer s pozitivnom i poticajnom porukom iz vlastite okoline i svagdašnjice. Na slijedećem susretu porazgovoriti o pojedinačnim iskustvima.
Piše: br. Dario Tokić, karmelićanin

TERMINI * OBAVIJESTI * TERMINI * OBAVIJESTI * TERMINI * OBAV.
Sveta ispovijed radnim danom od 8 do 11 i od 17,30 do 18,30 sati
Nedjeljom i blagdanom prije sv. Mise.

Danas Crkva slavi: XXXII. nedjelja kroz godinu, Bl. Gracija Kotorski
ponedjeljak Posveta Lateranske bazil.
- Kateheze za odrasle ponedjeljkom. Susret započinje u 19,45 sati.
utorak Leon Veliki papa – utorkom pobožnost sv. Anti
- Kateheza za mlade utorkom. Susret započinje u 20 sati.
srijeda Martin Tourski biskup
četvrtak Jozafat biskup i mučenik
petak Stanislav Kostka
subota Nikola Tavelić m.
nedjelja XXXIII. nedjelja kroz godinu, Albert Veliki biskup
Danas sastanak FSR
NEDJELJOM SU MISE u 8,30 u 10 i u 19 sati
Svaki dan je misa u 7 i 19 sati
Služba časova (časoslov): svagdanom u sv. misi,
nedjeljom i svetkovinama Večernja u 18.30 sati.
Euharistijsko klanjanje: petkom u 19.30 sati.
Prve nedjelje u mjesecu sastanak s FSR-om sat vremena prije večernje mise.
Krunicu molimo svaki dan u 18,30 sati.

NOVO - NOVO: www.svetifrane.org (stranica našeg samostana) www.mali-brat.com (stranica naših mladih)
- O svemu možete više saznati na stranicama: ofm-sv-jeronim.hr ili
www.svetinikola.hr u rubrici Sv. Frane Zadar
Posebno preporučamo pogledajte nedjeljna i blagdanska čitanja u PPT i PPS prezentacijama.

Oni su ubacili od svoga suviška, a ona sve što je imala (Mk 12, 38-40)
Matej donosi u 23. poglavlju dugački Isusov govor protiv farizeja i pismoznanaca koji su prenaglašavali izvanjsko obredno pranje, a iznutra su bili puni poroka. Isus ih je zato nazvao "obijeljenim grobovima" (Mt 23, 27) i "leglom gujinjim" (23, 33). Kako Marko piše obraćenim poganima u Rimu, iz zajedničkog izvora preuzeo je svega tri kratka retka, jer njegova povijesna zajednica nije bila sastavljena od većine obraćenih Židova.
"Pismoznanci" su hoi gramateis, s članom. Dakle konkretno poznate i određene osobe koje "rado idu u dugim haljinama" (r. 38). To je subotnja odjeća, svečanija nego svagdanja. Hodati dugo u odjeći za sudjelovanje u subotnjem bogoslužju riječi značilo je pokazati svoju pobožnost, hvalisati se obdržavanjem subotnjeg počinka. "Pozdravi na trgovima" na Bliskom Istoku Isusova vremena upućivali su se istaknutim ljudima iz vjerničke i gradske zajednice u znak priznavanja njihove službe i društvenog položaja. Pismoznanci koje Isus kritizira bili su željni javnih priznanja. "Prva sjedala u sinagogama" redovno su bila pridržana istaknutim članovima vjerničke zajednice, osobito onima koji su - radi svoga teološkog obrazovanja - često čitali iz svetih knjiga sabranoj zajednici te u propovijedi tumačili riječ Božju. Uporno se gurati na prva sjedala u sinagogi značilo je paradirati svojom pobožnošću i teološkom spremom.
Književnici, koje Isus kritizira zbog formalističke pobožnosti, voljeli su i "pročelja na gozbama". Zapravo u izvorniku stoji "čelne ležaljke na gozbama", jer se kod svečanih gozba u ono doba ležalo na posebnim ležaljkama tako da su se gosti na lijevu ruku nalaktili a desnom uzimali hranu (viljušaka još nije bilo). Isus je u Lk 14, 7-11 pokazao da nije lijepo gurati se na što uglednija mjesta kod gozbe, jer će Bog kao vrhovni gospodar sviju poniziti one koji se sami uzvisuju. Jedna od mana pismoznanaca jest da "proždiru kuće udovičke, još pod izlikom dugih molitava". Nezaštićene udovice uzimale su ih kao poznavatelje Zakona za pravne savjetnike i upravitelje svojih imanja. Vjerojatno su ovi savjetnici i molili za pokojnike nezaštićenih udovica. Očekivali su za uzvrat da budu dobro pogošćeni i nagrađivani. Izlazilo je da više troše nego pomažu i na taj način "proždiru kuće udovičke". Osuda koju Isus oštro najavljuje izrabljivačima siromašnih u ime lažne religioznosti doći će od Boga koji ne priznaje umišljenih veličina ni glumljene pobožnosti.

Riječ "udovica" iz r. 40 razlog je što je evanđelist uz ovaj odlomak stavio i zgodu o udovici koja daje sve što ima za potrebe hrama. Hramska riznica bila je u dvorištu da bi što veći broj ljudi mogao vidjeti je te prilikom blagdanskog hodočašća dati svoj slobodni dar za uzdržavanje same hramske zgrade, liturgijskog posuda i svećenika. Hodočasnici su svećeniku, dežurnom čuvaru i primatelju darova, davali svoj prilog. On je ustanovio da li je novac ispravan, glasno izvikao o kolikoj se svoti radi i ubacio novac u riznicu. Isus jest istjerao trgovce iz hramskog dvorišta koji su želju hodočasnika da kupe prikladnu zavjetnu žrtvu iskoristili kao mogućnost dobre zarade. U ovoj zgodi Isus ne pokušava intervenirati, što znači da smatra priloge vjernika za uzdržavanje hrama i odvijanje bogoslužja - potrebnima. "Mnogi bogataši bacahu mnogo". Poznavali su se po odjeći, jer je u ono doba odjeća bila znak društvene klase kojoj tko pripada. Siromašna udovica ubacuje "dva novčića" - zapravo, prema izvorniku, dvije lepte. To je bio grčki naziv za najmanju kovanu novčanu jedinicu u Palestini. Marko to odmah za svoje povijesne čitaoce tumači: tj. jedan kvadrant. Takav novac imali su Rimljani u prvom stoljeću, što daje naslutiti da Marko piše obraćenim Rimljanima. Udovica je dala "od svoje sirotinje sve što je imala". U izvorniku stoji: "od svoje oskudice". Moralo se vidjeti već po odjeći da je udovica i da je siromašna. Isus je svojim transcendentalnim znanjem uvidio da ona daje sve što ima a drugi višak od svoga imanja. Tim čitanjem misli i materijalnog stanja Isus objavljuje Boga koji sve vidi i sve zna.
Isus hvali udovicu što unutarnje ćudoređe kod nje nije u raskoraku s vanjskim postupcima a kritizira pismoznance i bogate darovatelje što im je u raskoraku vanjsko ponašanje i zbiljska pobožnost kakvu Bog traži i priznaje. Udovica je u svom siromaštvu računala na providnost Božju te se nadala da će Bog blagosloviti njezinu materijalnu žrtvu. Ljudski gledano, postupila je nerazborito. Ali vjernički gledano, željela je iznova prihvatiti svoju ovisnost o Bogu i to je izrazila vanjskim darovanjem svega novca koji je onaj čas posjedovala. Pismoznanci i bogataši iz današnje zgode mislili su da materijalni darovi nadmašuju osobno zauzimanje, osobno i unutarnje ćudoređe. Pred Bogom nema iznimke. Bog se ne da podmititi niti zavarati ispraznim riječima ili djelima. Okupljeni na ovoj misi oko Isusa koji živi i preporuča unutarnje ćudoređe, nastojmo tražiti snagu da naši vanjski postupci budu izraz naše unutarnje vjere i pobožnosti. Dr. Mate Zovkić KTA

Hodočašće povjerenja na zemlji - Tezéa u Poznanu u Poljskoj od 29. prosinca do 2. siječnja 2010.
Na ovo hodočašće mogu ići mladi od 17 do 35 godine.
Prijave se primaju u Uredu za pastoral mladih Zadarske nadbiskupije do 30. studenoga 2009. Cijena cjelokupnog aranžmana 170 EUR-a po osobi. Za dodatne informacije nazvati 023 208-663